कक्राझार , 12 अक्टबर : थांनाय 4 एप्रिलआव खुंजानो गोनांमोनब्लाबो नाथाय गिख्रंथाव कभिड - 19 नि जाहोनाव दिन्दांनानै दं बि टि सि नि बिसायखथिया । दासान्दि बि टि सि आव सोलिगासिनो राइज्यो बेंगिरि खुंथाय । बेराफार्से , गुबुन गुबुन राजखान्थि हान्जाफोरा बिसायखथिखौ खुंनो थाखाय राइज्यो बिसायखथि आयग आरो सरकारनि खाथियाव दाबि खालामबोबाय थादों । बिसायखथि खुंनायनि अक्टखौ गोदानै फोसावफिन्नाय जायाखैब्लाबो नाथाय गोख्रोङै सोलिगासिनो थादों गासै राजखान्थि हान्जाफोरनि बिसायखथि फोसावदिंनाया । लोगोसे खुंजानो गोनां बि टि सि बिसायखथिनि दावहायाव ओंखारनो साखा - फारा जानाय गुबुन गुबुन राजखान्थि हान्जाफोरनि बिजाथि आरो दैदेनगिरिफोरानो गाव - गावखौ देरहागोननि दाबिदार खालामबोबाय थादों । बुब्लियावनो सोनाब कक्राझार बियाबनि एम एल ए आरो बि पि एफ राजखान्थि हान्जानि लेङाइ आफादगिरि रबिराम नार्जारीआबो खुंजानो गोनां बि टि सि बिसायखथियाव बि पि एफ हान्जायानो बांसानखो मासि देरहानानै 4 थि खेबनि थाखाय फिन खुंथायनि गोहोयाव फैफिनगोन होन्नानै दाबि खालामदों । रबिबारखालि कक्राझारआव खौरांगिरिफोरजों मोगा - मोगि जानायाव एम एल ए नार्जारीआ बुङोदि , बे खेबनि खुंजानो गोनां बिसायखथियावबो राइजो - राजाफोरनि आबुङै मदत मोन्नायनि गेजेरजों बि पि एफ हान्जाया नांगौसेबां मासि देरहानानै 4 थि खेबनि थाखाय सरकार दाफिनगोना रोखा । बि पि एफ हान्जाया थांनाय 2005 निफ्रायनो हालामनि गासै हारि - हारिसाफोरनि थाखाय समानै जौगाथाय आरो अन्सायलु खामानि मावबोदों , बे हिसाबै राइजो - राजाफोरा बि पि एफ नि सायाव फोथायनाय दं आरो फैबाय थानाय बिसायखथियावबो भट होनानै बि पि एफ हान्जाखौ देरहासार खालामगोन । फैबाय थानाय समाव हालामनि थागिबि राइजो - राजाफोरनि जौगालु , गोजोन , खौसेथि आरो गोग्गो आबहावया दानो थाखाय मडेल बि टि सि खालामगोन होन्नानैबो एम एल ए नार्जारीआ बुंबावयो । बेजों लोगोसेनो बि टि सि आव गोग्गो सुबुं खुंथाय आरो गोजोन खौसेथि जौगाथायनि थाखाय दिनबाव खालामाजासे थाबैनो बिसायखथिखौ खुंनो थाखाय राइज्यो सरकार आरो बिसायखथि आयगखौ खावलायो । बि टि सि आव मडेल कड अफ कन्डाक्ट जाबसिन्नाय आरो सोलिफ कभिड - 19 नि अलखद समाव बे हालामनि राइजो - राजाफोरा गोबां जेंना - जेंसिफोरजों मोगा - मोगि जानांदों आरो थांनाय 6 दाननिफ्रायनो बि टि सि आव गासै जौगाखां हाबा - हुखाफोरा थाबथानानै दङ । बि टि सि आव राइज्यो बेंगिरि खुंथायनि समाव बे हालामनि सुबंफोरा बायदि मोन्नांगौ मोन्थायफोरखौ मोनाखै होन्नानैबो एम एल ए रबिराम नार्जारीआ अजद होबावयो । 
बि पि एफआ बि टि सि आव ब्रैथि खेबनि थाखाय सरकार दागोनः रबिराम नार्जारी